**Συνάντηση του Προέδρου της Βουλής των Ελλήνων με την Πρόεδρο του Ευρωπαϊκού Κοινοβουλίου**

**Πρόεδρος της Βουλής των Ελλήνων:** Με μεγάλη τιμή και με χαρά καλωσορίζουμε σήμερα στο Ελληνικό Κοινοβούλιο την κυρία Ρομπέρτα Μέτσολα, διακεκριμένη Ευρωπαία πολιτικό, Πρόεδρο του Ευρωπαϊκού Κοινοβουλίου, η οποία έχει ξεκινήσει το εγκώμιο της συμμετοχής ενόψει των ευρωεκλογών που θα γίνουν στις 9 Ιουνίου σε όλη την Ευρώπη.

Αυτό το εγκώμιο συμμετοχής έχει να κάνει με όλα τα μείζονα ζητήματα του καιρού μας, τα οποία χειρίζεται η Ευρωπαϊκή Ένωση, την οικονομία, και την αγροτική οικονομία, το κράτος δικαίου, το περιβάλλον, τη μετανάστευση, όλα αυτά τα οποία η Ευρωπαϊκή Ένωση χειρίστηκε και ελπίζουμε να τα χειριστεί μετά τις 9 Ιουνίου ακόμα καλύτερα.

Στις 9 Ιουνίου, 400 εκατομμύρια Ευρωπαίοι και 11 εκατομμύρια Έλληνες θα πουν τη γνώμη τους για την πορεία της Ευρώπης τα επόμενα πέντε χρόνια. Η Ελληνική Πολιτεία, κυρία Πρόεδρε, με ένα νόμο που δημοσιεύθηκε τέλη Ιανουαρίου φέτος, διευρύνει τη διευκόλυνση συμμετοχής στις εκλογές των Ελλήνων του εξωτερικού και του εσωτερικού. Ούτε δεκαπέντε ώρες δεν έχουν συμπληρωθεί από το άνοιγμα εφαρμογής αυτής της νομοθεσίας και πάνω από 6.000 συμπατριώτες μας, από 43 χώρες του κόσμου, έχουν δηλώσει συμμετοχή.

Η συμμετοχή στη Δημοκρατία είναι το μεγαλύτερο αντίδοτο στη δημαγωγία και στο λαϊκισμό. Κι είμαι βέβαιος ότι η δική σας εκστρατεία πειθούς για τη συμμετοχή και για τα σημαντικά θέματα, τις σημαντικές προκλήσεις που έχουμε μπροστά μας, θα πείσει σε όλες τις ευρωπαϊκές χώρες πως εάν θέλουμε να βελτιώσουμε τη μοίρα μας, πρέπει να την κρατάμε στα χέρια μας κι όχι να την αφήνουμε να τη χειρίζονται άλλοι.

Kυρία Πρόεδρε,

Η πατρίδα σας, η Μάλτα, συνδέεται με έναν περίεργο αλλά εντυπωσιακό τρόπο με την ελληνική ιστορία. Το πρώτο νόμισμα της Ελλάδας, πριν το ευρώ και τη δραχμή, ήταν ο ασημένιος φοίνικας. Ο φοίνικας είναι ένα μυθικό πουλί που αναγεννάται από τη στάχτη.

Στόχος μας μετά από τις 9 Ιουνίου είναι η αναγέννηση της Ευρώπης μπροστά στις νέες προκλήσεις.

Το πρώτο νομισματοκοπείο στην Ελλάδα, το 1828, που έβγαλε τον φοίνικα, που αναγεννάται από τις στάχτες, έγινε στο νησί Αίγινα από τον πρώτο Κυβερνήτη, Καποδίστρια. Αλλά τα μηχανήματα αυτού του νομισματοκοπείου αγοράστηκαν από τη Μάλτα και ήρθαν από τη Μάλτα. Και έτσι, με τέτοια μηχανήματα, στήθηκε το πρώτο νόμισμα της αναγέννησης της Ελλάδος.

Η αναγέννηση λοιπόν έχει ρίζες και στη Μάλτα, έχει ρίζες στην Ελλάδα. Η αναγέννηση της Ευρώπης θα ξεκινήσει στις 9 Ιουνίου με εσάς πρωτοπόρο, με την Ελλάδα πρωτοπόρο, για να κάνουμε την Ευρώπη στρατηγικά αυτοδύναμη.

Και με αυτές τις σκέψεις σάς καλωσορίζω στο Ελληνικό Κοινοβούλιο, που σε λίγο περιμένει με αδημονία την ομιλία σας εν όψει των ευρωεκλογών της 9ης Ιουνίου.

**Πρόεδρος του Ευρωπαϊκού Κοινοβουλίου:** Σας ευχαριστώ πολύ, κύριε Πρόεδρε, κύριε Τασούλα, για το θερμό αυτό καλωσόρισμα και για τα πολύ δυνατά λόγια που είπατε, με τα οποία συμφωνώ απολύτως. Και όντως υπάρχουν αυτοί οι ιστορικοί συσχετισμοί μεταξύ Ελλάδος και Ευρωπαϊκής Ένωσης. Είναι ένας οίκος Δημοκρατίας προς έναν άλλον οίκο Δημοκρατίας.

Και είμαι εδώ, ακριβώς γι’ αυτόν το λόγο, για να τονίσω τη σημασία των ευρωεκλογών. Θα συναντήσω το Κοινοβούλιο της Ελλάδος, τη Βουλή των Ελλήνων και τα ελληνικά κόμματα. Είχα μια συνάντηση προηγουμένως με τον Πρωθυπουργό, με την Πρόεδρο της Δημοκρατίας και επίσης θα έχω συνάντηση με Έλληνες νέους με τους οποίους θα συζητήσουμε ακριβώς τη σημασία των ευρωπαϊκών εκλογών.

Στις 8 και στις 9 Ιουνίου, είκοσι ένας Έλληνες θα εκλεγούν μέλη του Ευρωπαϊκού Κοινοβουλίου και το μήνυμά μου είναι το εξής: «Εάν δεν ψηφίσετε, θα αποφασίσει για εσάς κάποιος άλλος». Ποιον θα ψηφίσετε λοιπόν και ποιοι θα είναι αυτοί που θα κάθονται στις έδρες του Ευρωπαϊκού Κοινοβουλίου θα κάνει μεγάλη διαφορά στην κατεύθυνση που θα ακολουθήσει η Ελλάδα και η Ευρωπαϊκή Ένωση, σε όλα τα θέματα που μας απασχολούν, όπως είναι το κλίμα, η γεωργία, η μετανάστευση, η ψηφιακή εποχή, τα δικαιώματα, γιατί όλα αυτά είναι θέματα τα οποία χειρίζεται το Ευρωπαϊκό Κοινοβούλιο. Κι αν δεν ψηφίσετε, θα αφήσετε άλλους να επιλέξουν για σας.

Επίσης, χαιρετίζω και επικροτώ τη διεύρυνση της συμμετοχής στις εκλογές, την οποία θεσπίσατε και ξεκίνησε μόλις 15 ώρες πριν με την επιστολική ψήφο, όπως είπατε. Χαίρομαι που αυτό συμπίπτει με τη δική μου επίσκεψη στην Ελλάδα, γιατί έχει τεράστια σημασία για τη συμμετοχή των πολιτών στις εκλογές.

Επίσης, επικροτώ το γεγονός ότι η ψήφος εδώ είναι στα 17 έτη, με την έννοια αυτή μπορούν οι νέοι άνθρωποι να κάνουν μια διαφορά στο μέλλον της Ευρώπης και στο μέλλον της χώρας τους, δηλαδή μπορούν οι νέοι να αποφασίσουν την κατεύθυνση που θα ακολουθηθεί.

Χαίρομαι πάρα πολύ που είμαι μέρος αυτής της αναγέννησης, που είπατε, και που μπορούμε να ακολουθήσουμε μαζί αυτή τη διαδρομή, αυτό το μονοπάτι. Ο ρόλος και του Εθνικού Κοινοβουλίου και του Ευρωπαϊκού Κοινοβουλίου είναι κρίσιμος, γιατί, όπως σας δίνει την εντολή ο ελληνικός λαός με τις εθνικές εκλογές, έτσι και με τις ευρωπαϊκές εκλογές εμείς παίρνουμε την εντολή από όλους τους λαούς της Ευρώπης και τα θέματα τα οποία χειριζόμαστε και στο Ευρωπαϊκό Κοινοβούλιο και στα εθνικά κοινοβούλια είναι κοινά.

Ανυπομονώ για την ομιλία που θα κάνω στους συναδέλφους του Εθνικού σας Κοινοβουλίου και για τη συζήτηση που θα ακολουθήσει και σας ευχαριστώ για ακόμη μία φορά για το θερμό σας καλωσόρισμα.